CELEX: 32009D0409
Language: el
Date: 2009-04-27 00:00:00
Title: 2009/409/ΕΚ: Απόφαση του Συμβουλίου, της 27ης Απριλίου 2009 , με την οποία διαπιστώνεται, σύμφωνα με το άρθρο 104 παράγραφος 8 της συνθήκης, ότι η δράση την οποία ανέλαβε το Ηνωμένο Βασίλειο κατ’ εφαρμογή των συστάσεων του Συμβουλίου της 8ης Ιουλίου 2008 , σύμφωνα με το άρθρο 104 παράγραφος 7 της συνθήκης, είναι ανεπαρκής

29.5.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 132/11
            
         
      ΑΠΌΦΑΣΗ ΤΟΥ ΣΥΜΒΟΥΛΊΟΥ
   
   της 27ης Απριλίου 2009
   με την οποία διαπιστώνεται, σύμφωνα με το άρθρο 104 παράγραφος 8 της συνθήκης, ότι η δράση την οποία ανέλαβε το Ηνωμένο Βασίλειο κατ’ εφαρμογή των συστάσεων του Συμβουλίου της 8ης Ιουλίου 2008, σύμφωνα με το άρθρο 104 παράγραφος 7 της συνθήκης, είναι ανεπαρκής
   (2009/409/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 104 παράγραφος 8,
   τη σύσταση της Επιτροπής,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 104 της συνθήκης, τα κράτη μέλη αποφεύγουν τα υπερβολικά δημοσιονομικά ελλείμματα.
            
         
               (2)
            
            
               Δυνάμει του σημείου 5 του πρωτοκόλλου για ορισμένες διατάξεις που αφορούν το Ηνωμένο Βασίλειο της Μεγάλης Βρετανίας και της Βόρειας Ιρλανδίας, η υποχρέωση που υφίσταται βάσει του άρθρου 104 παράγραφος 1 της συνθήκης, περί αποφυγής των υπερβολικών ελλειμμάτων του ευρύτερου δημόσιου τομέα δεν ισχύει για το Ηνωμένο Βασίλειο παρά μόνον εφόσον εισέλθει στο τρίτο στάδιο της οικονομικής και νομισματικής ένωσης (1). Ενόσω ευρίσκεται στο δεύτερο στάδιο της οικονομικής και νομισματικής ένωσης, το Ηνωμένο Βασίλειο πρέπει, δυνάμει του άρθρου 116 παράγραφος 4 της συνθήκης, να προσπαθεί να αποφεύγει τα υπερβολικά δημοσιονομικά ελλείμματα.
            
         
               (3)
            
            
               Το σύμφωνο σταθερότητας και ανάπτυξης βασίζεται στο στόχο της υγιούς δημοσιονομικής κατάστασης, ως μέσου ενίσχυσης των συνθηκών για τη σταθερότητα τιμών και την ισχυρή διατηρήσιμη ανάπτυξη που ευνοούν τη δημιουργία απασχόλησης. Το σύμφωνο σταθερότητας και ανάπτυξης περιλαμβάνει τον κανονισμό (ΕΚ) αριθ. 1467/97 του Συμβουλίου, της 7ης Ιουλίου 1997, για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος (2), που εκδόθηκε προκειμένου να προωθηθεί η ταχεία διόρθωση των υπερβολικών δημοσιονομικών ελλειμμάτων.
            
         
               (4)
            
            
               Η μεταρρύθμιση του συμφώνου σταθερότητας και ανάπτυξης το 2005 επεδίωκε την ενίσχυση της αποτελεσματικότητάς του και των οικονομικών του ερεισμάτων, καθώς επίσης και τη διασφάλιση της μακροπρόθεσμης διατηρησιμότητας των δημόσιων οικονομικών. Απέβλεπε να διασφαλίσει ιδίως ότι το οικονομικό και δημοσιονομικό υπόβαθρο λαμβανόταν πλήρως υπόψη σε όλα τα στάδια της διαδικασίας υπερβολικού ελλείμματος. Κατ’ αυτό τον τρόπο, το σύμφωνο σταθερότητας και ανάπτυξης παρέχει το πλαίσιο στήριξης των κυβερνητικών πολιτικών για άμεση επιστροφή σε υγιείς δημοσιονομικές θέσεις λαμβάνοντας υπόψη την οικονομική κατάσταση.
            
         
               (5)
            
            
               Με την απόφαση 2008/713/ΕΚ (3), το Συμβούλιο αποφάσισε, σύμφωνα με το άρθρο 104 παράγραφος 6, ότι στο Ηνωμένο Βασίλειο υφίσταται υπερβολικό έλλειμμα.
            
         
               (6)
            
            
               Βάσει του άρθρου 104 παράγραφος 7 της συνθήκης και του άρθρου 3 παράγραφος 4 του κανονισμού (ΕΚ) αριθ. 1467/97, το Συμβούλιο επίσης, στις 8 Ιουλίου 2008, εξέδωσε σύσταση (4), βάσει σύστασης της Επιτροπής, προς τις αρχές του Ηνωμένου Βασιλείου καλώντας τις να τερματίσουν την κατάσταση υπερβολικού ελλείμματος το συντομότερο δυνατόν και το αργότερο έως το οικονομικό έτος 2009/10, μειώνοντας το δημόσιο έλλειμμα κάτω από το 3 % του ΑΕΠ με τρόπο αξιόπιστο και διατηρήσιμο. Προς τον σκοπό αυτό, το Συμβούλιο σύστησε στις αρχές να εξασφαλίσουν διαρθρωτική βελτίωση τουλάχιστον ίση προς 0,5 % του ΑΕΠ το 2009/10 και όρισε ως καταληκτική ημερομηνία για την ανάληψη δράσης εκ μέρους της κυβέρνησης του Ηνωμένου Βασιλείου την 8η Ιανουαρίου 2008.
            
         
               (7)
            
            
               Από την αξιολόγηση της δράσης την οποία ανέλαβε το Ηνωμένο Βασίλειο για τη διόρθωση του υπερβολικού ελλείμματος έως το 2009/10 κατ’ εφαρμογή της σύστασης του Συμβουλίου σύμφωνα με το άρθρο 104 παράγραφος 7 συνάγονται τα ακόλουθα συμπεράσματα:
               
                           α)
                        
                        
                           μετά τη σύσταση του Συμβουλίου τον Ιούλιο του 2008 βάσει του άρθρου 104 παράγραφος 7, οι αρχές του Ηνωμένου Βασιλείου ανήγγειλαν πρόσθετα μέτρα κατά διακριτική ευχέρεια τα οποία αύξαναν το έλλειμμα. Στις 16 Ιουλίου 2008, η κυβέρνηση ανήγγειλε την αναβολή της συνδεόμενης με τον πληθωρισμό αύξησης του ειδικού φόρου κατανάλωσης καυσίμων που προβλεπόταν να εφαρμοσθεί τον Οκτώβριο του 2008, με εκτιμώμενο κόστος 0,05 % του ΑΕΠ λόγω απώλειας εσόδων το 2008/09. Πρόσθετα μέτρα που αυξάνουν το έλλειμμα, ισοδύναμα με 0,1 % του ΑΕΠ το 2009/10, θεσπίστηκαν τον Σεπτέμβριο του 2008, συμπεριλαμβανομένης της αύξησης των δαπανών για κατοικία·
                        
                     
                           β)
                        
                        
                           στις 24 Νοεμβρίου 2008, η κυβέρνηση παρουσίασε το προσχέδιο προϋπολογισμού (Pre-Budget Report — PBR). Λόγω κατά κύριο λόγο των απροσδόκητα ισχυρών επιπτώσεων της παγκόσμιας οικονομικής κρίσης που εκδηλώθηκε από το φθινόπωρο 2007 και ύστερα, το PBR παρουσίασε έντονη αναθεώρηση των μεσοπρόθεσμων μακροοικονομικών προβολών προς τα κάτω. Αντιμετωπίζοντας αυτό το μακροοικονομικό πλαίσιο, η κυβέρνηση ανήγγειλε περαιτέρω μέτρα δημοσιονομικής χαλάρωσης κατά διακριτική ευχέρεια, με στόχο τη στήριξη της οικονομίας, που ανέρχονται σε περίπου ½ % του ΑΕΠ το 2008/09 και 1,0 % του ΑΕΠ το 2009/10. Τα μέτρα περιλάμβαναν προσωρινή μείωση του κανονικού συντελεστή ΦΠΑ, που αντιστοιχούσε στο ήμισυ περίπου των κινήτρων, και επίσπευση των επενδυτικών δαπανών·
                        
                     
                           γ)
                        
                        
                           συνολικά, τα μέτρα της δέσμης δημοσιονομικών κινήτρων ήταν σύμφωνα με εκείνα που προβλέπονταν από το Ευρωπαϊκό σχέδιο για την Ανάκαμψη της Οικονομίας (ΕΣΑΟ), που συμφωνήθηκε από το Ευρωπαϊκό Συμβούλιο στις 11 Δεκεμβρίου 2008·
                        
                     
                           δ)
                        
                        
                           οι μακροοικονομικές και δημοσιονομικές προβολές στην επικαιροποίηση του 2008 του προγράμματος σύγκλισης του Ηνωμένου Βασιλείου, που υποβλήθηκε στην Επιτροπή στις 18 Δεκεμβρίου 2008, ήταν ίδιες με εκείνες του PBR του 2008 και προέβλεπαν περαιτέρω αύξηση του δείκτη ελλείμματος το 2009/10 σε 8,2 % του ΑΕΠ. Το μεγαλύτερο μέρος της προβλεπόμενης επιδείνωσης των δημόσιων οικονομικών το 2009/10 σε σχέση με το προηγούμενο έτος αντικατοπτρίζει δύο εν μέρει διασυνδεδεμένους παράγοντες: πρώτον, τη γενικότερη συρρίκνωση του ΑΕΠ και, δεύτερον, τις αιφνίδιες υψηλές απώλειες φορολογικών εσόδων από δύο σημαντικές έως τώρα πηγές: τον χρηματοπιστωτικό τομέα και την αγορά κατοικίας. Εντούτοις, περίπου το ένα τρίτο της αύξησης του ελλείμματος που προβλέπει το πρόγραμμα για το 2009/10 αντικατοπτρίζει τα θεσπισθέντα μέτρα δημοσιονομικών κινήτρων·
                        
                     
                           ε)
                        
                        
                           η επικαιροποίηση του προγράμματος σύγκλισης το 2008 προβλέπει επίσης δείκτη δημόσιου χρέους περίπου 60 % του ΑΕΠ το 2009/10, αισθητά υψηλότερο από τον δείκτη χρέους περίπου 46 % που είχαν προβλέψει οι αρχές του Ηνωμένου Βασιλείου τον Μάρτιο του 2008·
                        
                     
                           στ)
                        
                        
                           οι ενδιάμεσες προβλέψεις των υπηρεσιών της Επιτροπής του Ιανουαρίου 2009 προβλέπουν για το 2009/10 έλλειμμα 9½ % του ΑΕΠ, 1¼ εκατοστιαία μονάδα υψηλότερο από το πρόγραμμα σύγκλισης, κυρίως λόγω του σημαντικά χειρότερου μακροοικονομικού οικονομικού πλαισίου που προβλέπεται στις προβλέψεις των υπηρεσιών της Επιτροπής του Ιανουαρίου 2009, ενώ το επίπεδο του ονομαστικού ΑΕΠ είναι κατά 5 % χαμηλότερο. Εν τω μεταξύ, τα στοιχεία για τα δημόσια οικονομικά που δημοσιεύθηκαν μετά από τις ενδιάμεσες προβλέψεις των υπηρεσιών της Επιτροπής του Ιανουαρίου 2009 δείχνουν ότι το αποτέλεσμα για τα δημόσια οικονομικά το 2008/09 ενδέχεται να είναι χειρότερο από το αναμενόμενο.
                        
                     
         
               (8)
            
            
               Αυτό οδηγεί στο συμπέρασμα ότι, σε ένα πλαίσιο προοδευτικά επιδεινούμενων οικονομικών συνθηκών, οι αρχές του Ηνωμένου Βασιλείου εφαρμόζουν, από τον Ιούλιο του 2008, πρόσθετα μέτρα κατά διακριτική ευχέρεια τα οποία αυξάνουν το έλλειμμα, και τα οποία είναι σύμφωνα με το ευρωπαϊκό σχέδιο για την ανάκαμψη της οικονομίας (ΕΣΑΟ). Τα συνδυασμένα αποτελέσματα της ισχυρής οικονομικής επιβράδυνσης και των μέτρων δημοσιονομικών κινήτρων που έλαβαν οι αρχές του Ηνωμένου Βασιλείου έχουν οδηγήσει σε σημαντική επιδείνωση της δημοσιονομικής θέσης του Ηνωμένου Βασιλείου που προβλέπεται για το 2009/10,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το Ηνωμένο Βασίλειο δεν έχει αναλάβει δράση σε απάντηση της σύστασης του Συμβουλίου της 8ης Ιουλίου 2008 εντός της προθεσμίας που είχε ορισθεί στη σύσταση αυτή.
   Άρθρο 2
   Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
   
      Λουξεμβούργο, 27 Απριλίου 2009.
      
         
            Για το Συμβούλιο
         
         
            Ο Πρόεδρος
         
         A. VONDRA
         
      
   
   
      (1)  http://eur-lex.europa.eu/LexUriServ/LexUriServ.do?uri=CELEX:12006E/PRO/25:EN:HTML
   
      (2)  ΕΕ L 209 της 2.8.1997, σ. 6.
   
      (3)  ΕΕ L 238 της 5.9.2008, σ. 5.
   
      (4)  http://ec.europa.eu/economy_finance/publications/publication12926_en.pdf